ꞌLige jaré ralámuli napu Rusaleni ejperégame nile regá anile:
―¿Tabilé ye rió ju napu eꞌwélala meꞌlináliga eꞌyena?
Maꞌchiná raꞌicha ilíkuru ꞌlige alué eꞌwélalaka tabilé che anégurú.
¿ꞌMa mayéligirémá alué ko napu Onorúgame julámorílige jena napurigá ralámuli guꞌírimala,
alué Kristo anilime?
Ramueka tabilé mayelia Kristo ko ye rió.
Kristo sebásaká pecha machibógó chieri puébloka nawigó.
Ramueka ꞌla machiaa kochiénaka nawigó ye rió.
ꞌLige alieti akigá Esusi napuꞌlige beniria ilile alé raꞌpichí,
anile aꞌwágame raꞌíchaga:
―ꞌÉmika ꞌla machí neꞌchí,
ꞌlige kochiena bejtégame ko ne,
nobi tabiléchigo machígó ꞌemi alué waꞌlula napu neꞌchí jula jékana.
Neka tabilé pe boꞌné ꞌnátaga nawá jena.
Neka julárigame júkuru alué gite napu ꞌla bijchiá ju.
ꞌLige ꞌémika tabilé machí alué.
Neka ꞌla machí,
neka alué ꞌyuga bejtégame kame.
Alué ꞌsmi neꞌchí jula jékana.
ꞌLige alué ralámuli Esusi chaꞌpinánile nobi tabiléchigo umébale ko alué ralámuli.
Onorúgame tabilé ꞌcho najkile napurigá ralámuli Esusi chaꞌpimela.
Weꞌká ralámuli ꞌla bijchígile Onorúgamete julárigame ko Esusi,
ꞌlige anile:
―Ye rioka ꞌla semátiri nóchame ju pe boꞌné ꞌnátaga napu tabilé umébame ju newá uché jaré ralámuli.
¿Chieri uché bilé arigá ꞌnátame nímalawé?
Biꞌneli alué Kristo júkuru ꞌwe aꞌlá semáriga newame pe boꞌnepi ꞌnátaga.
Jaré bariseo machile alarigá raꞌíchiga eꞌyenio uché jaré ralámuli pe tabilé bariseo.
Aꞌlige jaré alué bariseo ꞌlige balé eꞌwélala júlale jaré alué ꞌyuga nóchame sontalo Esusi chaꞌpíniliga.
ꞌLige Esusi regá anile:
―Neka pe uꞌkabi mechá asimela jena ꞌemi ꞌyuga,
ꞌlige ꞌma simea olá ne ku napu ajtí alué napu neꞌchí jula.
ꞌÉmika neꞌchí ꞌyáamala,
ꞌmáchigo tabilé rewimélagó ꞌemi neꞌchí.
Pecha gainámalagó seba napu ne asimela.
ꞌLige alué ralámuli jurío aꞌbopi regá anile:
―¿Kochiena simé oláwé ye rió napu ramué tabilé rewiboa?
¿Alé uché bilena riógachi simé olale napu jaré ralámuli jurío mochí alué uché jaré ralámuli ꞌyuga napu seꞌwináriga raꞌíchame ju,
amináchigo uché jaré ralámuli benírimia?
Ye rió aní ramué simáwaráo ꞌyawa alué rió ꞌlige tabilé rewibóráo,
ꞌlige aminami tabilé sebáwaráo napu asimeo boꞌné.
¿Chonióríbeché alarigá?
ꞌLige ꞌma abé guwichí kachi,
napu abé waꞌlúlachi rawé kachi,
Esúsika oꞌweti ilísale ꞌlige bilé raꞌíchali ruwile aꞌwágame raꞌíchiga:
―ꞌWe balámisiká ꞌlige ꞌla oyérasaká ne raꞌichálila,
akiná simasi ꞌlige bajiwa baꞌwí.
Alarigá anime nile Onorúgame raꞌichálila ꞌya nerúgame:
«Alué rió napu ꞌla oyeri neꞌchí aleké riochi baꞌwí maꞌchínamala baꞌwí napu nejime ju iwérali napurigá ꞌla ejperélawa.»
Ye raꞌíchali ka ruwime nile ralámuli napu ekí ꞌla bijchígime ju Esusi raꞌichálila ꞌla narémili níligo Onorúgame Alawala.
Ralámulika tabilé ꞌcho narea mochile alué Alawá,
tabilé ꞌcho ꞌmoga asáligame Esusi ku ꞌpa rewagachi.
Jaré ralámuli akesa alanichi Esusi,
anile alué ralámuli:
―ꞌLa bijchiá ye rió ruwime ju napu ané Onorúgame.
ꞌLige jaré regá anile:
―Ye rió Esusi alué Kristo ju,
napu ralámuli buinámili ju chátiri bowechi.
ꞌLige jaré regá anile:
―Krístoka pecha ejiro Galiléachi ochérimili júkó.
ꞌYa nerúgame raꞌíchalika Onorúgame raꞌichálila aní Kristo Rabí rijimala nimio ꞌlige alé Beleni anilichi ochérimio napu bejtégame nile Rabí.
ꞌLige weꞌká ꞌnata mochile,
ꞌlige weꞌká raꞌíchale aꞌbopi.
Jaréchigo ꞌla galeme nile Esusi,
ꞌlige jaréchigo tabilé galeme nile.
Alarigá ꞌnata mochile.
Jaré ralámuli Esusi chaꞌpinánile nobi tabiléchigo ꞌwésite chaꞌpíliriko Esusi.
ꞌLige ꞌma ku roꞌisa alué sontalo,
alué eꞌwélala balé ꞌlige bariseo rukele alué sontalo regá:
―¿Chonigá tabilé aꞌpárupaché?
ꞌLige sontáloka nejele:
―Tabilé siné akeme nírige ramué aliena semátiri raꞌíchame napuyena alué rió.
ꞌLige bariséoka anile:
―¿ꞌMa umériru ꞌémichigó alué riote alarigá raꞌíchiga?
¿Alué eꞌwélala ralámuli jurío nuleme ꞌlige alué bariseo eꞌwélala ꞌma bijchígile alué rió raꞌichálila?
Tabilé siné bijchígilime niru ramueka nibilé alué eꞌwélala.
Ralámulika napu ekí Esusi raꞌichálila bijchígame tabilé peꞌtá machí Moisesi nila rejcholi.
Alué Esusi oyérameka pe seꞌwináriga ꞌnátame ju.
Onorúgame ꞌma suwábamala suwábaga alué ralámuli.
ꞌLiko bilé rió Nikoremio anilime ruwile bilé raꞌíchali.
Alué rioka bariseo nile ꞌlige simile bilé rukó Esusi eꞌnemia ꞌLige anile:
―Regá aní ramué nila raꞌíchalika:
tabilé lisensia nígame niru ramué napurigá gastigáriwa bilé rió tabilé akésiga ramué aꞌboi alanichi bilé rió.
ꞌLa ꞌwe aꞌlá machiame júkuru bajchá.
―¿Chonigá alaníbiché mué?
―anile uché jaré ralámuli―.
¿Muéchigó Galilea bejtégame júchigó?
¿Alué rió gompaniérola niraga raꞌicha mué?
ꞌWe aꞌlá eꞌnewa osilí ꞌya nerúgame Onorúgame nila.
ꞌLige alé machimela mué tabilé Galiléaka nawamio bilé rió napu ruwime ju napu ané Onorúgame.
Aꞌlige aꞌpílipi ralámuli simíbale ku aꞌboi ejperélachi.